Søndag eftermiddag er en 42-årig mand blevet varetægtsfængslet for et knivoverfald tidligt søndag morgen.

Tidligt søndag morgen blev en 42-årig mand anholdt efter at have overfaldet en anden mand på Jyllandsgade i Aars. Manden blev ramt med kniven i halsen, men blev udskrevet igen efter at have været behandlet på sygehuset. Den 42-årige blev fremstillet i et grundlovsforhør ved Retten i Hjørring. Grundlovsforhøret blev holdt for lukkede døre, og derfor er der ikke kommet noget frem om årsagen til knivoverfaldet, eller hvilken relation de to mænd har til hinanden. Den sigtede er blevet varetægtsfængslet frem til den 30. december. Det fortæller Bent Højgaard, vagtchef ved Nordjyllands Politi, til TV2 Nord.